Des de l’Ajuntament d’Algaida, dins l’*Estratègia de promoció de la salut i prevenció*del Ministeri de Sanitat, pretenem sensibilitzar les famílies de la necessitat de disminuir el temps que dedicam a l’ús de les pantalles i oferir alternatives.

En l’àmbit escolar ja estam treballant amb els infants i les famílies, tant a infantil com a primària i a secundària, però volem complementar amb accions comunitàries a més de les que ja es duen a terme en l’àmbit de l’ensenyament, tant en l’educació formal com no formal.

Algaida, Municipi Educador des de l’any 2018, compta amb aquesta visió àmplia i oberta de l’Educació, que aglutina l’educació, la cultura, el lleure, la ciutadania, la participació i el valors democràtics i solidaris.

Durant l’any 2022, s’han duit a terme dues actuacions en aquest àmbit:

La primera és la realització d’un mural a la façana de l’escoleta Flor de Murta. Es tracta d’una composició de petits grans mons realitzat pels artistes *Pato Conde* i *Tià Urrea*. Una obra per als infants d’Algaida plena de música i color per a despertar la imaginació i creativitat, i que ¡, al mateix temps, serveixi com a eina didàctica.



La segona, és la creació d’unes estovalles individuals de paper dissenyades també per *Tià Urrea*. Aquestes estovalles individuals esdevenen un passatemps de temàtica (festes populars, tradicions, llocs d’interès...) d’Algaida, Pina i Randa que els infants poden acolorir el temps que esperen dins dels bars i restaurants.



Aquest és un material didàctic adreçat a infants de 6 a 12 anys, que s’ha entregat a cada bar i restaurant juntament amb una capseta de pinturetes.

La implicació de la comunitat (bars, restaurants, famílies...) ajudarà a sensibilitzar sobre la necessitat de disminuir el temps d’ús de les pantalles i de fer-ne un ús responsable. Qualsevol aportació, encara que sigui mínima, pot suposar un gran benefici per a la comunitat.

#AlgaidaMunicipiEducador2022

@educatingcities